
USAID Sida FIRMA projekat u suradnji sa svojim partnerima; Sarajevskom regionalnom razvojnom agencijom; Vanjsko/spoljnotrgovinskom komorom BiH i Akademijom likovnih umjetnosti Sarajevo,  upućuje javni 

Poziv 
dizajnerima proizvoda od drveta i namještaja da se uključe u projekat:
“Poslovno povezivanje bh. drvnog sektora sa dizajnerima” 
Područja konkurentnosti:
Pristup novim tržištima, povećanje produktivnosti i unapređenje proizvoda 2013. - 2014. 

Uvod

FIRMA projekat BiH zajedno sa svojim partnerima želi putem ove aktivnosti/projekta da poslovno poveže dizajnere proizvoda od drveta sa naprednim drvoprerađivačima i proizvođačima namještaja u BiH.  Uspješnom suradnjom timova dizajnera raznog ranga i iskustva sa drvoprerađivačkim firmama se afirmira originalni dizajn prihvatljiv na cilnim tržištima, prvenstveno EU, a time i njegovi autori. Ovaj projekat također treba da pomogne bh. drvoporerađivačima da putem osvajanja proizvodnje originalno dizajniranih proizvoda od drveta unaprijede svoju konkurentnost, profitabilnost i ukupnu prodaju, odnosno rast svog poslovanja. Ovaj projekat je precizno pripremljen i planiran, uz podsticajna  sredstva i podršku USAID Sida FIRMA projekta i partnerskih lokalnih organizacija.
Tokom prethodnih godina nekoliko bosanskohercegovačkih proizvođača namještaja razvilo je suradnju sa renomiranim lokalnim dizajnerima da razviju originalno dizajniran namještaj za domaće i strana tržišta. Ovo je urađeno kako bi se izbjegla ustaljena praksa da bh. proizvođači proizvode namještaj po dizajnu stranih kupaca, uz najnižu cijenu i minimalan profit. Jedna greška ili reklamacija na kvalitet vodi takve bh. firme u neprofitabilno poslovanje.
Za razliku od pristupa takmičenja na međunarodnom tržištu na osnovu najniže cijene, diferencijacija od konkurencije na osnovu inovativnog dizajna je pokazalo mnogo bolje efekte, osiguralo više cijene i stimulativan profit.
Jedini efikasan odgovor na ovaj trend je investiranje u originalni dizajn kojeg prihvata ciljno tržište, uz povrat uloženog kroz bolje profitne marže za proizvodnju u manjim do srednjim serijama namještaja srednje cjenovne kategorije. Ovaj namještaj postaje atraktivan zbog dobrog prihvatljive cijene, standardnog kvaliteta i originalnog dizajna prilagođenog ciljnim tržištima. 
FIRMA projekat BiH zajedno sa svojim partnerima želi putem ove aktivnosti/projekta da pomogne produkt dizajnerima raznih nivoa iskustava i referenci, kao i studentima produkt dizajna da timskim radom, uz vodstvo najiskusnijih dizajnera, zajednički ostvare optimalna rješenja za napredne drvoprerađivače i proizvođače namještaja i tako se poslovno povežu. FIRMA Projekat BiH potiče ove aktivnosti  putem ko-sponzoriranja pojednih aktivnosti i moderiranja cijelog projekta. Odgovarajućim povezivanjem sa drvoprerađivačima, te zajedničkim ulaskom u izradu originalno dizajniranih proizvoda od drveta, dizajneri ostvaruju dohodak srazmjerno svom doprinosu, stiču iskustvo i dalje reference, kvalificiraju se za dalju suradnju sa korisnicima svojih usluga, pri tome jačajući svoje profesionalne kapacitete i spremnost da prihvate još složenije projekte ubuduće.

OPIS I CILJEVI AKTIVNOSTI/PROJEKTA

Ciljevi ove aktivnosti su dvojaki:

a) Da bh. drvoprerađivačima i proizvođačima namještaja omoguće da dođu u kontakt sa afirmiranim dizajnerima proizvoda od drveta, prvenstveno namještaja (u daljem tekstu “proizvoda”) i da putem  sponzoriranih zajedničkih aktivnosti dođu do dizajna i prototipova proizvoda koji će se, po stručnoj i zajedničkoj procjeni, uspješno prodavati na zahtjevnim tržištima, prvenstveno EU i drugih, i
b) Da se u BiH unaprijedi i afirmira timski rad dizajnera proizvoda od drveta, koji će kroz poslovnu suradnju sa drvoprerađivačkim i firmama proizvođačima namještaja unaprijediti svoje usluge i vještine, posebno mlađih članova tima. Ovo u širem smislu vodi efikasnijem radu tima stvaranju bolje ponude i mogućnosti veće dostupnosti kvalitetnih dizajnerskih usluga za potrebe drvne industrije BiH ubuduće.
 
 U BiH već imamo nekoliko renomiranih dizajnera sa domaćim i svjetskim referencama i niz onih koji se rangiraju od iskusnih do mlađih dizajnera bez radnog iskustva. Također, jedan broj kvalitetnih studenata produkt dizajna želi da steknu praktično iskustvo. Ipak mnogima od tih dizajnera nedostaje iskustva u industriji i imaju malo znanja o tehnologijama i načinu prilagođavanja proizvoda  tehnološkim mogućnostima proizvodne firme. Formiranjem dizajnerskih timova uz vodstvo renomiranih dizajnera u suradnji sa manje iskusnim dizajnerima i studentima će se postići najmanje dva cilja:  1 ) - Da manje iskusni dizajneri i studenti steknu potrebno iskustvo u razvoju prototipa u korisničkikim firmama, a pod vodstvom vodećeg dizajnera i 2 ) - Da se na taj način konačno poveća baza i broj iskusnih dizajnera u BiH, što će na kraju firmama korisnicama dati veći izbor dizajnerskih rješenja pod povoljnijim uvjetima.

Ovaj projekat, sponzoriran putem USAID Sida FIRMA Projekta BiH i njegovih partnera, predviđa učešće ca. pet korisnika, bh. drvoprerađivača/proizvođača namještaja, koji u transparentnom procesu izbora najbolje zadovolje zahtjeve ovog javnog poziva.
S druge strane ovaj isti projekat predviđa učešće više dizajnera proizvoda od drveta i namještaja, koji će raditi timski u nekoliko (do 5 timova, maksimalno). Ovim projektom je predviđeno formiranje timova koji će se sastojati od diplomiranih dizajnera/arhitekata unutrašnjeg uređenja raznih nivoa iskustava i studenata, kako slijedi:

1. Vodeći dizajner, sa najvećim iskustvom i referencama, te sposobnošću vođenja projekata i tima,
2. Stariji dizajner sa manjim iskustvom i referencama na projektima sličnog profila ovom,
3. Mlađi dizajner sa malim ili bez iskustva i reference na projektima sličnog profila ovom,
4. Studenti produkt dizajna četvrte i pete godine Akademije LU ili odgovarajućeg smjera Arhitektonskih fakulteta u BiH.

Opći uvjeti za dizajnere učesnike ovog projekta:

· da imaju visoku stručnu spremu ili su studenti završnih godina odgovarajućih fakulteta (vidi stavku br. 4, gore), 
· da su sposobni za rad i nemaju formalnih prepreka za rad po ugovorima o radu ili djelu,
· da su spremni učestvovati u ovoj aktivnosti/projektu pod zakonski predviđenim i dodatno dogovorenim uvjetima o organizaciji i realizaciji rada, naknadama i dr.

        Posebni zahtjevi/uvjeti za dizajnere učesnike ovog projekta:

· da imaju iskustva i reference u dizajnu proizvoda od drveta i/ili namještaja, u skladu sa zahtjevima tačaka od 1 do 3 gore,
· da u svom radu koriste računarske tehnologije, posebno jedan od CAD paketa – prednost Solid Works. Ovo se odnosi na sve učesnike po tačkama 1 do 4, gore,
· studenti trebaju uskladiti svoj obaveze na studiju sa aktivnostima na ovom projektu, a dizajneri sa obavezama u radu na drugim projektima, tako da se izbjegnu kašnjenja i zastoji,
· prednost imaju kandidati sa većim iskustvom, višim stupnjem obrazovanja i bogatijom referenc-listom,
· prednost imaju kandidati sa poznavanjem zahtjeva ciljnih tržišta, predmetnih tehnologija i sa referencama u multidisciplinarnom timskom radu,

Napomena: Kandidati dokazuju ispunjenje navedenih zahtjeva i uvjeta popunjavanjem priložene aplikacije i dostavljanjem odgovarajućih dokumenata i izjava.

Kratak opis projekta:

1. Na osnovu ovog poziva zainteresirane firme konkuriraju za učešće na projektu popunjavanjem priloženog upitnika i dostavljanjem određenih dokumenata i izjava,
2. Komisija koju ustanovljavaju sponzori ovog projekta vrši bodovanje, rangiranje i odabir firmi učesnica i obavještava ih o izboru,
3. Istovremeno, po sličnom postupku, sponzori oglašavaju i vrše izbor dizajnera, razvrstavajući ih u: vodeće, starije, mlađe dizajnere i studente produkt dizajna, zainteresirane za rad na ovom projektu,
4. Organizira se zajednički sastanak i radionica/workshop svih učesnika: odabranih firmi korisnica, dizajnera sa predstavnicima prodajnih agentura za EU i sponzorima projekta. Prezentiraju se konkretni zahtjevi sa ciljnih tržišta i mogući oblici suradnje,
5. Firme mogu nastaviti direktne konsultacije sa agentima i marketinškim stručnjacima te dizajnerima.
6. Firme i agenti definiraju svoje neposredne potrebe za razvojem/proizvodnjom novih proizvoda, u vidu ToR (projektnog zadatka),
7. Dizajneri nude svoje sugestije novih proizvoda putem skica u varijantama firmama prema njihovim potrebama i tehnološkim i poslovnim mogućnostima,
8. Firme donose odluke o prihvatanju ponuđenih proizvoda određenih dizajnera i pokreću postupak ugovaranja, razvoja prototipova, planirajući ujedno dinamiku ulaska u serijsku proizvodnju, kao i međusobne obaveze.
9. Vodeć dizajneri formiraju dizajnerske timove i počinju sa razvojem novih proizvoda kroz faze izrade crteža za prototip, izrada prototipa u suradnji sa proizvodnom firmom ili u prototipnoj radionici, ispitivanje prototipa, ...
10. Organizatori-partneri (sponzori projekta) vrše kontrolu i monitoring pripreme projektnih zadataka (ToR) za dizajnere, izrade prototipova i izvještavanja.

Shematski prikaz aktivnosti na projektu:
 (
Cilj projekta:
Povećanje konkurentn
 -
osti, putem originalnog dizajna za izvoz 
Interaktivni rad timova dizajnera i drvoprerađivača – proizvođača namještaja
Identifikacija ciljnih tržišta, zahtjeva i mogućih linija proizvoda 
Izrada skica, odabir proizvoda, dogovor oko oblika suradne proizvo- đača i dizajnera
Ispitivanje, izmjene, izrada crteža – podloga za serijsku proizvodnju, 
ugovaranje
Izrada prototipa kod 
a)- proizvođača ili 
b)- u vanjskoj prototipnoj radionici 
)










 

  


Vremenski okvir: Sve navedene aktivnosti projekta trajale bi od oktobra 2013. godine do kraja juna 2014. godine, prema utvrđenom detaljnom prijedlogu dinamike realizacije aktivnosti.
Pogodnosti za dizajnere u okviru projekta 

Dizajneri, uključujući i studente, koji budu uključeni u ovaj projekat će imati jedinstvenu šansu: 

· da u suradnji sa ekonomskim ekspertima, prodajnim agentima i vodećim dizajnerima identificiraju vrstu i tip proizvoda/namještaja koji se uspješno mogu ponuditi domaćim proizvođačima za plasman, prvenstveno izvoznim tržištima EU,
· da pod povoljnim uvjetima (zahvaljujući sponzorstvu i organizaciji putem FIRMA projekta) učestvuju u razvoju originalnog dizajna proizvoda od drveta ili namještaja i tako ostvare prihode od sponzorstva i krajnjeg korisnika u određenim fazama realizacije projekta, 
· da steknu iskustvo i praksu (posebno kategorije dizajnera; tačke br. 3 i 4, gore), reference i promociju kod najpoznatijih drvoprerađivača ili proizvoča namještaja u BiH i šire,  
· da stvore preduvjete i reference za budući rad i egzistenciju u struci.

Ostale informacije

U okviru ovog projekta će surađivati stručnjaci iz BiH, nekih zemalja EU, Akademija likovnih umjetnosti u Sarajevu, eksperti USAID Sida Firma projekta, kao i kvalificirano osoble korisnika – proizvodnih malih i srednjih firmi iz BiH.  
Uvjeti za učešće u projektu su potpuno javni i transparentni. Svi potencijalno zainteresirani dizajneri i studenti koji zadovoljavaju predviđene uvjete se pozivaju da apliciraju za učešće na projektu. 


Kandidati koji su zainteresirani treba da apliciraju popunjavanjem i dostavom namjenskog aplikacijskog obrasca, prema slijedećim uputstvima:
 
Ovaj aplikacijski obrazac se može dobiti/”skinuti” sa web stranica slijedećih organizacija:  

· SERDA – Sarajevska regionalna razvojna agencija, www.serda.ba   
· Vanjskotrgovinska-spoljnotrgovinska komora BiH,  www.komorabih.ba 
· USAID Sida FIRMA Projekat BiH, www.firmaproject.ba 

Za eventualno potrebne detaljnije informacije možete kontaktirati koordinatora Projekta u BiH: 
SERDA, Sarajevo, Hamdije Čemerlića 2/11, 
Odgovorna osoba: g. Slaviša Ćeranić, tel.: 033 703 546   E-mail: slavisa@serda.ba  
i
FIRMA Projekat BiH
Dženetića ćikma 1, 71000 Sarajevo
Odgovorna osoba: Saša Kotlica, tel. 033 567 030, Faks: 033 567 049; E-mail: skotlica@firmaproject.ba

Popunjene i ovjerene aplikacije se dostavljaju na adresu agencije SERDA, redovitom ili elektronskom poštom.

Krajnji rok za dostavljanje cjelovito popunjenih aplikacijskih obrazaca je 28. oktobra 2013. g. 








Prilog: Aplikacijski obrazac za dizajnere

_______________________________________________________________________________________
FIRMA, program pomoći ekonomskom razvoju u Bosni i Hercegovini, je petogodišnji projekat koji zajednički financiraju Američka agencija za međunarodni razvoj (USAID) i Švedska agencija za međunarodni razvoj i saradnju (Sida) sa grant fondom od 3 miliona US$ i financiranjem aktivnosti tehničke pomoći sa dodatnih 3 miliona US$. Pored toga projekat pruža direktnu tehničku pomoć svojim partnerima i korisnicima projekta. Ovaj projekat, koji je započeo sa aktivnostima septembra 2009. godine, podržava održiv ekonomski rast, izvoz, zapošljavanje i povećanje prihoda domaćinstava u Bosni i Hercegovini.  
Osnovni cilj projekta FIRMA je poboljšanje sposobnosti bh. firmi da se nose sa konkurentskim pritiskom i tržišnim zakonitostima unutar Evropske unije, kao ključne komponente ekonomskih kriterija za pristup Evropskoj uniji.  

